
Ami a pénznél is többet ér - Az IT cégek speciális finanszírozásának hazai esetei

Az elmúlt évtizedben átalakult az infokommunikációs technológia, és az internetalapú szolgáltatások elterjedésével egy úgynevezett harmadik generációs társadalom alakult ki, amelyben már új fogyasztói szükségletek jelentek meg.
Ezeknek az igényeknek a kielégítésére új típusú szolgáltatásokat nyújtó vállalatok jöttek létre, amelyek a digitalizálódott világban egyre nagyobb sikereket érnek el. Az IT (information technology) cégek térhódításával a köztudatban is egyre ismertebbé vált a kockázati tőke típusú finanszírozás, amely abban tér el a hagyományosnak tekinthető belső finanszírozási módoktól, hogy nemcsak tulajdonosi tőkét biztosít a portfolióvállalatnak, hanem a befektető aktív közreműködése során szakértelmét és kapcsolati hálóját is rendelkezésére bocsátja. Dolgozatunk általános célkitűzése, annak a kérdésnek a megválaszolása, hogy mitől értékesebb a hagyományos tőkefinanszírozás formájától a kockázati tőke. Hipotézisünk szerint az IT cégekkel kapcsolatos tőkefinanszírozás sikerének kulcsa a befektető hozzáadott értéke, amely iparági szaktudásának, befektetői tapasztalatának és kapcsolati hálójának rendelkezésre bocsátása által valósul meg.
Dolgozatunkban esettanulmányokon keresztül, kvalitatív módszerek alkalmazásával, a befektetések főbb jellemzőinek megragadásával nyújtunk átfogó képet az Insider Startup Adatbázisából kiválasztott, három IT ágazatban működő, különböző vállalati életszakaszban lévő társaságok kockázati tőkével való finanszírozásának hozzáadott értékéről. A vizsgált vállalatok vezetőivel készített személyes mélyinterjúkra, éves beszámolókra, illetve a magyar és nemzetközi sajtóban megjelent forrásokra támaszkodva készítettük el tanulmányainkat, amelyekben a befektetés szereplőinek bemutatása után a kockázatitőke-befektetés jellemzőit, okait, kilátásait ismertettük. A társaság működését vizsgálva kiemelt figyelmet fordítottunk a befektetés értékteremtő mechanizmusára. Dolgozatunk készítése során korlátozó tényezőt jelentett, hogy a befektetések adatai nem nyilvánosak.
Az esettanulmányok alapján megállapítottuk, hogy hipotézisünk helytálló, mivel minden vizsgált vállalat esetében beigazolódott, hogy a kapott tőkénél sokkal nagyobb jelentőséggel bír a befektető személyisége és az általa biztosított szemlélet, tudás, tapasztalat és kapcsolati háló.



